Haraldskirken
Haraldskirken er en sognekirke, der ligger i østenden af Høje Gladsaxe.
Kirken, som fra starten er indtænkt som en integreret del af bydelen, har mod syd et grønt areal, mens kirkens pergola mod vest indgår som en del af Høje Gladsaxe Torv.
Kirken fra 1966-1967 er opført af Høje Gladsaxes arkitekter, Povl Ernst Hoff og Bennet Windinge. Den er en lys og let bygning, opført i lys kalksten, der afspejler byggematerialerne i Høje Gladsaxe i øvrigt. Den består af et aflangt kirkerum med våbenhus mod vest. Over pergolaen udenfor findes en lamelagtig kampanile, der står som på stylter. Mod øst blev der i 2007 tilbygget menigheds- og kontorlokaler.
Indvendigt præges kirken af sine lyse farver, det store vindue mod nord ved alteret og loftet, der elegant hæver sig mod øst.
Inventaret er overvejende holdt i lyst træ, mens døbefonten og orgelpulpituret mod sydøst er muret.
Kirkens altervæg er skabt i 1969 af Henrik Starcke. Værket med titlen ”Ordet, der kommer til verden” viser en skulpturel Kristusfigur belagt med bladguld, der farer til himmels foran skyer og stjerner i indmurede mosaiksten, flankeret af mosaikrelieffer af tre oldkristne symboler: duen, fisken og bogen.